Efter nogle både rolige og varme septemberdage er et blæsevejr torsdag morgen på vej ind over Danmark. Langs Jyllands vestkyst kan vindstødene i løbet af dagen nå stormstyrke. Det blæsende vejr markerer et vejrskifte, der frem mod og i starten af weekenden giver os både køligere og mere regnfuldt vejr. Vindstød af stormstyrke strejfer Jyllands vestkyst Det er et lavtryk, der i løbet af torsdagen bevæger sig op gennem Nordsøen, der giver det blæsende vejr. Allerede torsdag morgen er der vindstød af stormende kuling langs den jyske vestkyst, og på de danske boreplatforme i Nordsøen er der vindstød af stormstyrke. Den kraftige blæst i Nordsøen når også Jyllands vestkyst, hvor vinden frem til efter middag vil fortsætte med at tiltage. I Nordvestjylland kan vindstødene fra sidst på formiddagen nå stormstyrke, inden vinden atter begynder at aftage i løbet af eftermiddagstimerne. Også i resten af landet bliver det blæsende med frisk til hård vind fra syd og sydvest, og langs kysterne kan vindstødene flere steder nå kulingstyrke. Efter blæst kommer regn Efter en blæsende torsdag venter en våd og regnfuld fredag, når et lavtryk fra syd bevæger sig op over den østlige del af landet. Det kan især på Sjælland, Falster og Bornholm give store mængder regn. TV 2 VEJRETs prognoser har stedvis op til 40 millimeter regn, der kan falde over de østlige egne i løbet af fredagen.

Referat:
Et lavtryk i Nordsøen giver blæsende vejr. Fredag vil et kraftig regnvejr kunne ramme den østlige del af landet.